**የኢትዮጵያ ኮንስትራክሽን ኢንዱስትሪ የሥነ-ምግባር ደንብ (ረቂቅ)**

**1. መግቢያ**

የኢትዮጵያ ፌዴራላዊ ዴሞክራሲያዊ ሪፐብሊክ ሕገ-መንግሥት አንቀፅ ፶፻ ንኡስ አንቀፅ ፫ ለፌዴራል መንግሥቱ የጤና፣ የትምህርት እንዲሁም የሳይንስና ቴክኖሎጂ አገር አቀፍ መመዘኛዎችና መሠረታዊ የፖሊሲ መለኪያዎች የማውጣትና የማስፈፀም ሥልጣን የሰጠው በመሆኑ፣

የከተማና መሠረተ ልማት ሚኒስቴር በዓዋጅ ቁጥር 1263/2014 የተሰጠውን ተግባርና ሃላፊነት በብቃት በመወጣት ለሃገር ልማት የሚያበረክተውን አስተዋፅዖ ለማሳደግ የኮንስትራክሽን ኢንዱስትሪ ፖሊሲ፣ የሕንጻ ዓዋጅና ሌሎች ኢንዱስትሪው የሚመራባቸው የህግ ማእቀፎች በማዘጋጀት ኢንዱስትሪው በእውቀት የሚመራ እና ይህንን እውቀት በአግባቡ የሚተገብሩ ቁልፍ ባለድርሻ አካላት ሚና መጨመር በሥነ-ምግባር የተቃኘ እንዲሆን ማድረግ አስፈላጊ በመሆኑ፣

በፈጣን እድገት ላይ የሚገኘውን የኮንስትራክሽን ኢንዱስትሪ ከተለያዩ የሥነ-ምግባር እና የሞራል ችግሮች ለመከላከል፣ እንዲሁም ኢንዱስትሪው ለአገር ማህበራዊና ኢኮኖሚያዊ እድገት የሚያበረክተውን አስተዋጽኦ ለማሳደግ የዘርፉን የሥነ-ምግባር ደንብ ማዘጋጀት አስፈላጊ ሆኖ በመገኘቱ፣ የኢትዮጵያ ፌዴራላዊ ዴሞክራሲያዊ ሪፐብሊክ የሚኒስትሮች ምክር ቤት ይህንን **“የኮንስትራክሽን ኢንዱስትሪ ሥነ ምግባር ደንብ**” አውጥቷል፡፡

**ክፍል አንድ**

**አጠቃላይ ድንጋጌ**

**አንቀጽ 1. አጭር ርዕስ**

ይህ የስነምግባር ደንብ **“የኢትዮጵያ ኮንስትራክሽን ኢንዱስትሪ የሥነ ምግባር ደንብ ቁጥር …… / 2016”** ተብሎ ሊጠቀስ ይችላል፡፡

**አንቀጽ 2. ትርጓሜ**

የቃሉ አገባብ ሌላ ትርጉም የሚያሰጥ ካልሆነ በስተቀር በዚህ የሥነ-ምግባር ደንብ ውስጥ፡-

1) **“ሥነ ምግባር”** ማለት አንድ ግለሰብ ወይም ድርጅት ሙያዊ ተግባራቱን ሲያከናውን የሚከተላቸው የሞራል መርሆዎች እና ሊኖሩት የሚገቡ ተያያዥ ዕሴቶች ናቸው፡፡

**2)** **‘’የሥነ ምግባር ደንብ’’** ማለት በኮንስትራክሽን ኢንዱስትሪ ሥራዎች፣ አገልግሎቶች እና ሌሎች የኮንስትራክሽን ኢንዱስትሪ እንቅስቃሴዎች ላይ የሚሳተፉ ባለድርሻ ዓካላት ሊከተሉ የሚገባቸውን የሞራል መርሆዎች፣ ሊኖሯቸው የሚገቡ ዕሴቶች የያዘ ይህ ደንብ ነው፡፡

**3)** **“የሥነ-ምግባር ግድፈት”** ማለት በዚህ ደንብ ውስጥ ከተጠቀሱት እና በአጠቃላይ ተቀባይነት ካላቸው ሌሎች እሴቶችን እና የሞራል መርሆች ጋር የማይጣጣም ድርጊት ወይም ዕሳቤ ነው።

**4) “ኮንስትራክሽን”** ማለት ከመሬት በታች እና በላይ የሚከናወኑ የህንጻን፤ የመንገድን፤ የድልድይን፤ የውኃ፤ የምድር ባቡርን እና ሌሎች የምህንድስና መሰረተ ልማት ሥራዎችን ጨምሮ በቋሚ ንብረቶች ላይ የዕቃዎች እና አገልግሎቶች ጥምር የሆነ የልማት፣ የማስፋፋት፣ የመገጣጠም፣ የጥገና፣ የዕድሳት፣ የማሻሻል፣ የቁፋሮ፣ የማወላለቅ እና የማፍረስ ተግባር ነው፡፡

**5) ‘’የኮንስትራክሽን ኢንዱስትሪ’’** ማለት የተለያዩ ተፈጥሯዊና የተመረቱ ግብዓትንና ሀብቶችን ለማህበራዊ እና ኢኮኖሚያዊ ልማት አስፈላጊ ወደ ሆኑ የግንባታ ውጤቶች የሚለውጥ፣ ቋሚ ንብረቶችን በመፍጠር እና በመንከባከብ ላይ እሴት የሚጨምሩ ኢንዱስትሪዎች እና ዘርፎች ሰፊ ስብስብ ነው፡፡

**6) ‘’የኮንስትራክሽን ሥራ ተቋራጮች’’** ማለት ሕጋዊ ሥልጣን በተሰጠው አካል ተመዝግቦ በኮንስትራክሽን ዘርፍ የሥራ ተቋራጭነት የምዝገባ ምስክር ወረቀት የተሰጠው እና ከአሰሪ/ ከባለቤትጋር የግንባታ ሥራዎችን የሚያከናውን የተፈጥሮ ወይም የሕግ ሰውነት ያላቸው አካላት ናቸው፡፡

**7)** **“የኮንስትራክሽን አማካሪዎች”** ማለት ሕጋዊ ሥልጣን በተሰጠው አካል ተመዝግቦ በኮንስትራክሽን ዘርፍ የአማካሪነት የምዝገባ የምስክር ወረቀት የተሰጠው እና የግንባታ ሥራዎችን ወይም ፕሮጀክቶችን ለማቋቋም፣ ዲዛይንን ለማዘጋጀት እና ለማስተባበር ወይም ለማብራራት፣ የምርት መረጃዎችን እና የጨረታ ሰነዶችን ለማዘጋጀት፣ የኮንትራት አስተዳደር እና ሥራን ለመፈተሽ እና ምክር ለመስጠት በአሰሪ/ በባለቤት የተሠየሙ አካላት ናቸው፤

**8)** **‘’የግንባታ ዘርፍ ማህበራት’’** ማለት በኮንስትራክሽን ኢንዱስትሪ ውስጥ መደበኛ የሆነ መዋቅር ያላቸው የጋራ ዓላማ በመወከል የተደራጁ የባለድርሻ አካላት ስብስብ ናቸው፡፡

**9)** **“ተቆጣጣሪ አካላት”** ማለት የኮንስትራክሽን ኢንዱስትሪ ባህሪዎችን የሚዘረዝር ደንቦች እና መመሪያዎችን የሚያዘጋጅ፣ ህጎች የሚተረጎሙበት እና የሚተገበሩባቸውን መንገዶች የሚገልጽ፣ የኮንስትራክሽን ኢንዱስትሪ ባለድርሻ አካላት ሥነ ምግባርን የሚቆጣጠር በገለልተኛነት ለመስራት የተፈጠሩ መንግስታዊ ተቋማት ናቸው፡፡

**10) “የግንባታ ግብዓት አምራቾች’’** ማለት ለግንባታ ሥራ የሚውሉ ጥሬ ዕቃዎች ወይም ቁሳቁሶች የሚያመርቱ/ የሚያዘጋጁ አካላት ናቸው፤

**11)** **“ባለሙያ''** ማለት ሕጋዊ ሥልጣን በተሰጠው አካል ተመዝግቦ በዲዛይን፣ ግንባታን (ሥራ) እና ግንባታ ቁጥጥርን እና የፕሮጀክት አስተዳደር (አገልግሎት) በኮንስትራክሽን ባለሙያነት የምስክር ወረቀት የተሰጠው ባለሙያ ነው፤

**12) “ሙያተኛ”** ማለት በምህንድስና፣ በስነ-ህንጻ፣ በመንገድ፣ በውኃና ሌሎች የኮንስትራክሽን ሙያዎች በልምድ ካገኘው ክህሎት ላይ በስልጠና የበቃ ሰው ነው፡፡

**13) ‘’የኮንስትራክሽን ኢንዱስትሪ ምክር ቤት’’** ማለት በሚኒስትሮች ምክር ቤት ደንብ ቁጥር 419/2010 የተቋቋመ የኮንስትራክሽን ኢንዱስትሪ ምክር ቤት ነው፤

**14) ‘’ሚኒስትር”** ወይም “ሚኒስቴር” ማለት በቅደም ተከተል የከተማና መሠረተ ልማት ሚኒስትር ወይም ሚኒስቴር ነው፤

**15) ‘’ክልሎች”** ማለት በሕገ-መንግስቱ አንቀፅ 47 (1) መሠረት የኢፌዴሪ አባል የሆኑትን እና በዚሁ አንቀጽ ንዑስ አንቀጽ 2 እና 3 መሰረት የተቋቋሙ እና የሚቋቋሙ ክልሎች የሚያካትት ሲሆን የአዲስ አበባ እና የድሬዳዋ ከተማ አስተዳደሮችንም ያጠቃልላል፤

**16) ‘’ባለድርሻ ዓካላት’’** ማለት በቀጥታም ሆነ በተዘዋዋሪ በኮንስትራክሽን ኢንዱስትሪ ውስጥ የሚሳተፉ ተዋንያን ሲሆኑ የኮንስትራክሽን አማካሪዎችን፣ ሥራ ተቋራጮችን፣ ግብአት እና ፋይናንስ አቅራቢዎችን፤ ግብዓት አምራቾችን፣ መሠረተ ልማት አልሚዎችን፣ የኮንስትራክሽን ባለሙያዎችን እና ሙያተኞችን፣ ተቆጣጣሪ አካላትን፣ እና ሌሎች ዘርፉ የሚመለከታቸውን ዓካላት ይጨምራል፤

**17)** **“ሰው”** ማለት ማንኛውም የተፈጥሮ ወይም የሕግ ሰውነት ያለው ነው፤

**18)** በዚህ ደንብ በወንድ ፆታ የተደነገገው የሴትንም ፆታ ይጨምራል፡፡

**አንቀጽ 3. የተፈፃሚነት ወሰን**

1. ይህ ደንብ ቀጥሎ በተዘረዘሩት ላይ ተፈፃሚ ይሆናል፤

ሀ) በሁሉም የግንባታ ኢንዱስትሪ ውስጥ በሚገኙ ባለድርሻ ዓካላት፣

ለ) በሁሉም የግንባታ ዓይነቶች ላይ (በመንገድ፣ በህንፃ፣ በግድብ፣በባቡር በድልድይ …….) ተፈፃሚ ይሆናል፡፡

2. ይህ ደንብ ቀጥሎ በተዘረዘሩት ላይ ተፈፃሚ አይሆንም

ሀ) ደንቡ በፀናበት ቀን ወይም ከዚያ በፊት በተፈጸሙ የሥነ-ምግባር ግድፈቶች፣

ለ) ለህዝብ እና ለሀገር ደህንነት ሲባል ከለላ በሚደረግላቸው ፕሮጀክቶች

**አንቀጽ 4. ዓላማ**

የዚህ የስነምግባር ደንብ ዓላማ በኮንስትራክሽን ኢንዱስትሪው ውስጥ የሚገኙ ባለድርሻ ዓካላትን ከኢንዱስትሪው በሚጠበቀው የሞራል ደረጃ ላይ ማድረስ እና ህዝባዊ አመኔታ መፍጠር ለሚያስችሉ ዕሴቶች ተገዢ እንዲሆኑ ማስቻል ነው፡፡

**ክፍል ሁለት**

**አጠቃላይ እና ዝርዝር የስነ ምግባር መርሆዎች**

**አንቀጽ 5. አጠቃላይ የስነ ምግባር መርሆዎች**

ማንኛውም በኮንስትራክሽን ኢንዱስትሪ ውስጥ የሚሳተፉ ባለድርሻ አካላት የሚከተሉትን አጠቃላይ የስነ ምግባር መርሆዎች ማክበር አለባቸው፡፡

1) የፍላጎት ወይም የጥቅም ግጭቶችን ማስወገድ

2) ሁሉንም የሚመለከታቸው ፖሊሲዎች፣ ህጎች እና ተጓዳኝ ደንቦችን በማክበር መልካም አርዓያ መሆን፤

3) የኮንስትራክሽን ሥራዎች የአሰራር እሴቶችን ግልፅ ማድረግ፤

4) ፍትሃዊነት፣ ሐቀኝነት እና ግልጽነት ለሰፈነበት የኮንስትራክሽን ኢንዱስትሪ መትጋት፤

5) ኢንዱስትሪውን በብቃት፣ በኃላፊነት፣ በተጠያቂነት፣ በችሎታ እና በታማኝነት ማገልገል፤

6) በፍትሃዊነት መወዳደር እና የትብብር ሽርክናዎችን ማበረታታት፤

7) የኢንዱስትሪውን ክብር እና ታማኝነት ማስጠበቅ እና ማሳደግ፤

8) ሁሌም እድገትን መሠረት ማድረግ፤

9) በሥራቸው ላሉት ተዋንያን ወይም ባለሙያተኞች የመልማት/ የማደግ እድሎችን መፍጠር፤

10) ሕጋዊነት ያለውን የሌሎች ባለድርሻ ዓካላት ፍላጎት ማክበር እና ዕውቅና መስጠት፤

11) ቀጣይነት ያለው የልማት ግንኙነትን ማረጋገጥና አቅም ግንባታ ላይ መስራት፤

12) ሙስናን ለመከላከል የተዘጋጁ ሰነዶችን እውቅና መስጠት እና ተግባራዊ ማድረግ፤

13) ስልጣንን በአግባብ ብቻ መጠቀም፤

14) ለሥራ ቦታ እና አካባቢ ደህንነት እንዲሁም ለሠራተኞች እና ለማህበረሰብ ጤና ቅድሚያ መስጠት፤

15) የአካባቢ እና የዘላቂ ልማት መርሆዎችን ማክበር፤

16) ምርጥ ተሞክሮዎችን ለማካፈል እና ለመካፈል መዘጋጀት፤

17) ሁሌም ራስን ወቅታዊ ማድረግ

18) ሰነዶችንና መረጃዎችን በአግባቡ መጠበቅ፣

19) ለአካል ጉዳተኞች አካታች የሆነ ኢንዱስትሪ መፍጠር፤

20) ኢንዱስትሪው ከዘር፣ ከቆዳ ቀለም፣ ከብሄር፣ ከጎሳ፣ ከቋንቋ፣ ከሃይማኖት፣ ከፆታ ወዘተ አድሏዊ አመለካከቶች የፀዳ ማድረግ፤

21) ለተሻለ አሠራርና ሃላፊነት መውሰድና በራስ መተማመንን ማጎልበት፤

22) በትክክለኛ አመራር ለግልና ለጋራ ስራዎች ውጤታማነት ድጋፍና ክትትል ማድረግ፤

23) አገልግሎትን በትምህርትና የሥራ ልምድ ውጤት ላይ በመመሥረት መስጠት፤

24) በማንኛውም የሙስና ተግባራት ውስጥ ከመግባት መቆጠብ፤

**አንቀጽ 6. በእያንዳንዱ ባለድርሻ አካላት መተግበር ያለባቸው ዝርዝር የስነ ምግባር መርሆዎች**

**1) የግንባታ ባለሙያዎች እና ሙያተኞች**

ማንኛውም የግንባታ ባለሙያዎች/ ሙያተኞች የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) ለሙያዊ ሥራ ይሁንታ መስጠት

 ለ) ዕውቀትን እና ክህሎትን ለሰብአዊ ደህንነት እና ልማት ማዋል፤

 ሐ) ጥራትን፣ ጊዜን እና ወጪን በማጣጣም መሥራት፤

**2. የኮንስትራክሽን አማካሪዎች**

ማንኛውም በኮንስትራክሽን ኢንዱስትሪ ውስጥ ያሉ አማካሪዎች የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) የአሰሪውና የተቋራጩን ሕጋዊ ፍላጎት ከግምት ውስጥ በማስገባት ሥራዎችን በንቃት መፈፀም፤

ለ) ውሎችን ስናዘጋጅ ሞያዊ ነፃነትን ጠብቆ ምሉዕ እና ወቅታዊ መሆናቸውን ማረጋገጥ ፤

ሐ) በተግባቦት መሥራት፣ የመፍትሔ አካል ሆኖ መገኘት፤

**3. የኮንስትራክሽን ሥራ ተቋራጮች**

ማንኛውም የኮንስትራክሽን ሥራ ተቋራጮች የሚከተሉትን የሥነ-ምግባር ዝርዝር መርሆዎች ተከትለው ሥራቸውን መፈጸም ይኖርባቸዋል።

ሀ) ውለታን ካለመሸራረፍ ማክበር፤

ለ) በገንቢ ምግባራት ላይ በግንባታ ኢንዱስትሪው ውስጥ ካሉ ሌሎች ዓካላት ጋር ሁሉ መተባበር፤

**4. ተቆጣጣሪ አካላት**

ማንኛውም በኮንስትራክሽን ኢንዱስትሪ ውስጥ ያሉ ተቆጣጣሪ አካላት የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) የጥራት ቁጥጥር እና የጥራት ማሻሻያ ዘዴዎችን ተግባራዊ ማድረግ፤

ለ) ለኢንዱስትሪ ልማት ምቹ አካባቢ ለመፍጠር አስተዋፅዖ ማድረግ፤

ሐ) ለኢንዱስትሪው ተግዳሮቶች አፋጣኝ መፍትሄ መስጠት፤

መ) የአሰራር ስርአት በመዘርጋት የባለድርሻ አካላት ተሳትፎ እና ሚና ማሳደግ፤

ሠ) ሙስናና ብልሹ አሠራሮች ሲያጋጥሙ አስተዳደራዊ እርምጃ መውሰድ፤

ረ) ሌሎች የሲቪል ሰርቪስ የስነምግባር መርሆዎችን ማክበር

**5. የግንባታ መሳሪያዎችና ማሽነሪዎች አቅራቢዎች**

ማንኛውም የግንባታ መሳሪያና ማሽነሪ አቅራቢዎች የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) ብቃታቸው የተረጋገጡ እና በሚመለከታቸው ዓካላት የተመዘገቡ የግንባታ መሣሪያዎችን ማቅረብ

ለ) የመሣሪያዎችን ጥራት በፍተሻ ማረጋገጥ

ሐ) ጥራት ያላቸውን አገልግሎቶች፣ ምርቶች ማቅረብ

**6. የገንዘብ አቅራቢዎች**

ማንኛውም ለኮንስትራክሽን ኢንዱስትሪ ገንዘብ አቅራቢ የሆኑ ተቋማት የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) ለግንባታው ኢንዱስትሪ ተደራሽነታቸውን ማረጋገጥ፤

ለ) የግንባታ ሥራዎችን ለማቋቋም ወይም ለማስፋፋት፣ የአዋጭነት ጥናቶችን ማካሄድ እና ዋስትናዎችን ለማረጋገጥ ብድሮችን መስጠት፤

ሐ) የዋስትና ምዘና ስርዓታቸውን በግልጽነት ማሻሻል፤

**7. የግንባታ ግብዓት አምራቾች**

ማንኛውም የግንባታ ግብዓት አምራች የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) ምርቶችን በጥራት መሥፈርቶች መሠረት ማምረት፤

ለ) ቸልተኝነትን ማስወገድ፤

ሐ) በተመጣጠነ ዋጋ እና ትርፍ ምርቶችን ማቅረብ፤

**8. የጥራትና ደረጃዎች አውጪ ተቋማት**

ማንኛውም በኮንስትራክሽን ኢንዱስትሪ ውስጥ የጥራትና ደረጃዎች ላይ የሚሰሩ አካላት የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) ከደረጃ በታች የሆኑ ምርቶችን እና አገልግሎቶችን በጥብቅ መከታተል

ለ) በጥራት እና ደረጃ መሥፈርት የተሸፈኑ ምርቶችን እና አገልግሎቶችን ቁጥር መጨመር

ሐ) የግንባታ ግብዓቶችን ኮድና ስታንዳርድ ማዘጋጀት፤

**9. የትምህርትና ስልጠና ተቋማት**

ማንኛውም በኮንስትራክሽን ኢንዱስትሪ ውስጥ የሚሳተፉ የትምህርትና ስልጠና ተቋማት የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) በሥነ-ምግባሩ እና በሁለንተናዊ ስብዕናው የታነፀ ዜጋ ማፍራት

ለ) ከኢንዱስትሪዎች ጋር ትሥሥር መፍጠር

ሐ) ተከታታይ ምዘናን ማስተዋወቅ

**10. የግንባታ ዘርፍ ማህበራት**

ማንኛውም በኮንስትራክሽን ኢንዱስትሪ ውስጥ ያሉ የግንባታ ዘርፍ ማህበራት የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) በተሰማሩበት ዘርፍ ላይ በመመርኮዝ የሥነ ምግባር ደንቦችን ማዘጋጀት እና መተግበር፤

ለ) ለአባሎቻቸው የሙያ ማሻሻያ እና የሥነ-ምግባር ሥልጠናዎች መስጠት፤

ሐ) የኮንስትራክሽን ኢንዱስትሪውን የሙያ ደረጃዎችን መጠበቅ፤

መ) ለሀሳብ እና ለእውቀት መጋራት አስፈላጊ በሆኑ ጉባኤዎችና ሴሚናሮች ውስጥ መሳተፍ እና ግብዓት መስጠት፤

**11. አሰሪዎች/ባለቤቶች**

ማንኛውም በኮንስትራክሽን ኢንዱስትሪ ውስጥ ያሉ አሰሪዎች ወይም ባለቤቶች የሚከተሉትን ዝርዝር የሥነ-ምግባር መርሆዎች ተከትለው ሥራቸውን መፈጸም ይኖርባቸዋል።

ሀ) በውለታ የሚቀጥሩት ሥራ ተቋራጭ ወይም አማካሪ የተመዘገበ መሆኑን ማረጋገጥ፤

ለ) የፕሮጀክቱ አመራሮችንና ዝግጅቶችን መከታተል፤

ሐ) ለዲዛይነር፣ ለሥራ ተቋራጭ፣ ለአማካሪና ለፕሮጀክቱ አመራር የቅድመ-ግንባታ መረጃ መስጠት፤

መ) ፕሮጀክት የሚሰራበትን ሥፍራ ከማንኛዉም የይዞታ ወይም ወሰን ማሰከበር ነፃ መሆኑን ማረጋገጥ፤

ሠ) ከውል ውጪ እና አላስፈላጊ ሙያዊም ሆነ አስተዳደራዊ ጣልቃ ገብነት አለመፈጸም፤

**ክፍል ሦስት**

**የመንግሥት፣ የኮንስትራክሽን ኢንዱስትሪ ልማት ምክር ቤት እና የኅብረተሰቡ ሚና**

**አንቀጽ 7. የመንግሥት ሚና**

1. ይህንን የሥነ-ምግባር ደንብ ማስፈፀም፤
2. ለባለድርሻ ዓካላት የአቅም ግንባታ ማድረግ
3. በኢንዱስትሪ ውስጥ ማንኛውንም የሕግ ጥሰት ሲኖር ክትትልና ግምገማ ማድረግ፤

**አንቀጽ 8. የኮንስትራክሽን ኢንዱስትሪ ልማት ምክር ቤት ሚና**

1. ለደንቡ አፈጻጸም የሁሉም ባለድርሻ አካላት አቅም በብቃት ለመጠቀም የሚያስችሉ መመሪያዎችን ማዘጋጀት፣ እንዲሁም አፈፃፀሙን መከታተል፤
2. የኮንስትራክሽን ኢንዱስትሪውን ሥነ-ምግባር የሚቃኝ እና የአሠራር ስርዓቶችን ዘመናዊ የሚያደርግ የባለድርሻ ዓካላት ተከታታይና ወቅታዊ መድረኮች ማዘጋጀት፤
3. የኮንስትራክሽን ኢንዱስትሪው ባለድርሻ አካላት ዕውቅና የሚያሰጥ ሥርዓት እንዲሰፍን እቅድ ማዘጋጀት እና አተገባበሩን መከታተል፤
4. ከሌሎች ባለድርሻ አካላት ጋር በመተባበር የኢንዱስትሪው የሥነ-ምግባር ክፍተቶች ለመለየት እና መፍትሔዎችን ለማመላከት የሚረዱ ጥናትና ምርምሮች እንዲካሄዱ ማድረግ፤

**አንቀጽ 9. የህብረተሰቡ ሚና**

1. ዘላቂ ልማት ለማምጣት እና የምድርን የማምረት አቅም ለማጎልበት ለፕሮጀክቱ አፈጻጸም ድጋፍ ማድረግ፣
2. ፕሮጀክቱን አተገባበር አጠራጣሪ ሁኔታዎች ሲኖሩ ለሚኒስትሪው ወይም ሚኒስትሪው ለሚወክለው አካል ማሳወቅ፣
3. የልማት ሥራን መንከባከብ፣ ወሰን አለመጣስ፤ አግባብ ያልሆነ የካሳ ክፍያ አለመጠየቅ፣
4. በፕሮጀክት ቀረፃ/ ጥንሰሳ /ጥናት፣ በዲዛይን እና ግንባታ ወቅት ተገቢው እና ወቅታዊ ተሳትፎ፣ ምክክር ማድረግ፣
5. የግንባታ ሥራዎችን ከማስተጓጎልና ልማትን ከማደናቀፍ መቆጠብ፣

**ክፍል አራት**

**አስተዳደራዊ ሁኔታዎች**

**አንቀጽ 10. የደንቡ አስፈጻሚ ዓካል**

ይህ የስነምግባር ደንብ በከተማና መሠረተ ልማት ሚኒስቴር መሪነት በሚቋቋም ኮሚቴ የሚተዳደር ሲሆን ኮሚቴውም የሚከተሉትን አባላት ይኖሩታል፡፡

* የመሰረተ ልማት ዘርፍ ሚኒስቴር ዴኤታ …………………………………… ሰብሳቢ
* የኢትዮጵያ ኮንስትራክሽን ባለስልጣን ዋና/ም/ዳይሬክተር ……………………ም/ሰብሳቢ
* የኢትዮጵያ ኮንስትራክሽን ማኔጅመንት ኢንስቲትዩት ዋና/ም/ዳይሬክተር……….. አባል
* የኮንስትራክሽን መሰረተ ልማት መሪ ስራ አስፈፃሚ …………………….………አባል
* የኮንስትራክሽን ኦዲትና ባለድርሻ አካላት ተሳትፎ ዴስክ ………………………..ፀሐፊ

ስለሆነም የዚህ ደንብ አስፈፃሚ አካል፡-

1) ይህንን የሥነምግባር ደንብ ለኮንስትራክሽን ኢንዱስትሪ ቁልፍ ባለድርሻ አካላት ተደራሽ መሆኑን መከታተል፤

2) ሁሉንም የሚመለከታቸው ህጎች እና ተጓዳኝ ደንቦችን ማሟላት፤

3) ሁሉንም አስፈላጊና ህጋዊ መስፈርቶች ማሟላት፤

4) ሞዴል የሥነ-ምግባር ደንብ ማዘጋጀት እና ባለድርሻ ዓካላቱም ደንቦቻቸውን ማዘጋጀታቸውን መከታተል፤

5) ለኢንዱስትሪው ባለድርሻ ዓካላት የአቅም ግንባታ ድጋፎችን እና የልምድ ልውውጦችን ማመቻቸት፤

6) የኢንዱስትሪውን ባለድርሻ አካላት በመተዳደሪያ ደንባቸው የሚከተሉትን ነጥቦች ማካተታቸውን መከታተል፡-

ሀ) የድርጅታቸውን/ የማህበራቸውን መሰረታዊ ግቦች እና ዓላማዎች፤

ለ) የድርጅቱ/ የማህበሩ አባልነት እና የአባላት መብቶች እና ግዴታዎች፤

ሐ) የድርጅቱ / የማኅበሩ ቦርድ እና የአስተዳደር መዋቅርና ሂደቶች፤

መ) የአባላት ስብሰባዎች ድግግሞሽ እና ሂደቶች፤

ሠ) የቦርድ አባላትን የመሾም /የመምረጥ ዘዴ፣ የሥራ ውላቸው፣ የሚመለከታቸው ከሆነ ደመወዛቸው ያካተተ፤

ረ) የአስተዳደር አካል/ ቦርድ ስብሰባዎች ደንብ፣ የስብሰባዎች ድግግሞሽ (ቢያንስ በዓመት ሁለት) እና የምልአተ ጉባኤው መጠን መወሰን፤

ሰ) የአስተዳደር አካል /የቦርዱ ሥልጣኖች እና ኃላፊነቶች የአስተዳደር አካል /ቦርድ አጠቃላይ ኃላፊነት መግለጫ፤

ሸ) በአስተዳደር አካል / በቦርዱ የሚከናወኑ ስልታዊ ቁጥጥሮች፤

ቀ) በአስተዳደር አካል / በቦርዱ የሚከናወኑ የገንዘብ ቁጥጥር፤

በ) ለበላይ አካላት፣ ለባለስልጣኖች፣ ለሰራተኞች እና ለሌሎች ስልጣንን የመስጠት ስልጣን፤

**አንቀጽ 11. የደንቡ ተግባራዊነት እና ግዴታዎች**

ማንኛውም የኮንስትራክሽን ኢንዱስትሪ ቁልፍ ባለድርሻ አካላት የሚከተሉትን ማድረግ አለባቸው፤

1) የሥነ-ምግባር ደንቦቻቸውን አሳታፊ በሆነ አግባብ ማዘጋጀት

2) በሥነ-ምግባር ደንቦቻቸው ሙስናና ብልሹ አሠራርን የሚከላከሉ ስልቶችን ማካተት አፈጻጸሙንም መከታተል፤

3) ያልተረጋገጠ እና የስህተት መረጃ ወይም ማስረጃ የሚያስጠይቅ መሆኑን በመገንዘብ ከማዘጋጀት እና ከማቅረብ መቆጠብ፤

4) የቴክኒክ ዕውቀትን የማሻሻል እና የማዘመን እንዲሁም አዳዲስ ወይም የተለወጡ በሕግ የተደነገጉ ድንጋጌዎችን ጨምሮ ተዛማጅ ጉዳዮችን በየጊዜው ማወቅ፤

 5) በሥልጠና እና በሌሎች መሰል ዝግጅቶች ላይ ንቁ ተሳትፎ ማድረግ ፤

**አንቀጽ 12. መብትና ተጠያቂነት**

ማንኛውም በኮንስትራክሽን ኢንዱስትሪ ውስጥ የሚሳተፍ ቁልፍ ባለድርሻ አካላት ፡-

1) በዚህ የሥነ-ምግባር ደንብ መሠረት ለሚያሳየው ጉድለት ተጠያቂ ይሆናል፡፡

2) በዚህ የሥነ-ምግባር ደንብ መሠረት ጉድለት እንዳሳየ ከጠጠረጠረ፣ ራሱን የመከላከል ሙሉ መብት አለው፡፡

3) ለምስክርነት ወይም ለመረጃነት እንዲቀርብ ወይም ሊያቀርባቸው የሚፈልጓቸውን ማናቸውንም የሰዎች ምስክሮችና ሰነዶች ለማቅረብ ሲጠራ ማቅረብ፤

**አንቀጽ 13. የቅጣት አወሳሰን**

የደንቡ አስፈፃሚ ዓካል የሚከተሉትን አሰተዳደራዊ እርምጃ መውሰድ ይችላል፡-

1. የቃል ወይም የጽሑፍ ማስጠንቀቂያ መስጠት፤

2) በጨረታ እና በሌሎች ከመንግስት በሚሠጡ ድጋፎች ላይ እንዳይሳተፍ ማድረግ፣

3) ከሙያና መሰል ምዝገባ እና እድሳት ማገድ፤

4) የሙያ ብቃት ፍቃድ መሰረዝ

5) የተሰጠን ፈቃድ ወይም ምዝገባ ከሁለት ዓመት ለማይበልጥ ጊዜ ማገድ

6) ስሙ ከምዝገባው የተወገደ ወይም ፈቃዱ የተሰረዘ ወይም የታገደበት አካል የምዝገና የምስክር ወረቀቱን ወይም ፈቃዱን ለሬጅስትራር እንዲያስረክብ ማድረግ፤

7) እንደ ጥፋቱ ክብደት እየታየ ለተጨማሪ ውሳኔ ለሌሎች የፍትህ አካላት መረጃ አደራጅቶ መላክና ጉዳዩን መከታተል፤

**አንቀጽ 14. ፈቃድ ማገድ/ መሰረዝ ስለሚችለው አካል**

ፈቃድ የማገድ/ የመሰረዝ ስልጣን የተሰጠው አካል ቀጥሎ የተዘረዘሩትን ከግምት ማስገባት አለበት፤

1) ከተመደቡ አባላት ቢያንስ ሁለት ሦስተኛ የሚሆኑት መገኘትና መወሰን፤

2) ፈቃዱን ለመታገድ/ለመሰረዝ ማሳሰቢያ የተሰጠው ዓካል ማስጠንቀቂያው ከደረሰው ጊዜ ከሃያ አንድ የቀን መቁጠሪያ ቀናት በኋላ ተፈፃሚ ይሆናል፤

**ክፍል አምስት**

**ሌሎች ድንጋጌዎች**

**አንቀጽ 15. ይግባኞች**

1) እገዳ /ስረዛ የተላለፈበት ባለሙያ፣ ግለሰብ፣ አማካሪ፣ ሥራ ተቋራጭ፣ ማህበር፣ ድርጅት ወዘተ ውሳኔው ከተላለፈበት ቀን ጀምሮ ባሉት ሃያ አንድ የስራ ቀናት ውስጥ ጉዳዩን የስነምግባር ግድፈቱ በተፈፀመበት ዞን/ክልል ለሚገኝ የዘርፉ መዋቅር ቅሬታ ማቅረብ፤

2) ማንኛውም በዚህ ውሳኔ ያልረካ አካል ውሳኔው ከተላለፈበት ቀን አንስቶ በሰላሳ (30) ቀናት ውስጥ ለከፍተኛ ፍ/ቤት ይግባኝ ማለት ይችላል፡፡

**አንቀጽ 16. አግባብነት ያላቸው ሌሎች ሕጎች**

ማንኛውም የሥነ-ምግባር ደንብ ከዚህ ደንብ ጋር የማይቃረን እስከሆነ ድረስ በዚህ የስነ-ምግባር ደንብ ላልተሸፈኑ ጉዳዮች ተፈጻሚ ይሆናል፡፡

**አንቀጽ 17. ደንቡ ስለማሻሻል**

ይህ ደንብ በሚኒስትሮች ምክር ቤት ሊሻሻል ይችላል፡፡

**አንቀጽ 18. ደንቡ የሚጸናበት ቀን**

ይህ ደንብ በፌዴራል ነጋሪት ጋዜጣ ታትሞ ከወጣበት ቀን ጀምሮ የፀና ይሆናል፡፡

**አብይ አህመድ (ዶ/ር)**

**የኢትዮጵያ ፌዴራላዊ ዴሞክራሲያዊ ሪፐብሊክ ጠቅላይ ሚኒስትር**